งาช้างไม่งอก..จากปากสุนัข
*วานนี้บรรดาพรายกระซิบต่างกริ๊งกร๊างเข้ามาให้ข้อมูลเกี่ยวกับเรื่องเซียนหุ้นกำมะลอ ซึ่งใช้ระยะเวลาไม่กี่ปีสถาปนาตัวเองขึ้นมาเป็นผู้รู้แจ้งเห็นจริงเกี่ยวกับตลาดหุ้น พร้อมกับพยายามบอกให้ชาวโลกรู้ว่า ตลท. กับ ก.ล.ต. เป็นคนแบ็กอัพให้ทั้งหมด ซึ่งที่ผ่านมามีคนหลงเชื่อเป็นจำนวนมากเลยทีเดียว แต่ในขณะเดียวกันก็มีคนไม่เชื่อน้ำยาเซียนหุ้นดังกล่าวเยอะพอสมควรพะยะค่ะ
8 ต.ค. 2561

เจาะกระดาน : โมนิก้าและทีมงาน
*วานนี้บรรดาพรายกระซิบต่างกริ๊งกร๊างเข้ามาให้ข้อมูลเกี่ยวกับเรื่องเซียนหุ้นกำมะลอ ซึ่งใช้ระยะเวลาไม่กี่ปีสถาปนาตัวเองขึ้นมาเป็นผู้รู้แจ้งเห็นจริงเกี่ยวกับตลาดหุ้น พร้อมกับพยายามบอกให้ชาวโลกรู้ว่า ตลท. กับ ก.ล.ต. เป็นคนแบ็กอัพให้ทั้งหมด ซึ่งที่ผ่านมามีคนหลงเชื่อเป็นจำนวนมากเลยทีเดียว แต่ในขณะเดียวกันก็มีคนไม่เชื่อน้ำยาเซียนหุ้นดังกล่าวเยอะพอสมควรพะยะค่ะ
*ประเด็นดังกล่าวคงไม่มีอะไรทำให้ผู้ใหญ่ในแวดวงตลาดหุ้นรู้สึกสนใจเซียนหุ้นกำมะลอมากนักหรอก แต่ทันทีที่มีการตีแผ่เรื่องราวคนที่ชื่อ “กระทรวง” หรือ “ซัน ทาคูนิ” ออกมาจากสื่อยักษ์ใหญ่ และเริ่มมีคนช่วยกันเผือกเยอะแยะทั่วทุกย่อมหญ้า “โมนิก้า” เลยถือโอกาสขอชำแหละ Super Trader เพื่อทำให้รู้ว่า คนนี้ไม่ใช่ของจริงเหมือนที่พยามบอกกับชาวโลกหรอกค่ะ
*สาเหตุที่ทำให้ “โมนิก้า” เชื่อเช่นนั้นมาจากพฤติกรรมของคนจริง เขาไม่ทำอะไรลับ ๆ ล่อ ๆ หรือพูดความจริงเพียงครึ่งเดียว รวมทั้งไม่นิยมโพสต์เฟซบุ๊กด่าคนอื่นแบบเสียหาย ซึ่งสมาคมแมงลือเม้าท์กันให้แซ่ดว่า เรื่องนี้เกี่ยวกับผลประโยชน์ไม่ลงตัวอย่างแน่นอน พร้อมกับพูดไปในทางเดียวกันว่า มีคนตามเก็บรายละเอียดเด็กปากไม่สิ้นกลิ่นน้ำนมได้เป็นจำนวนมากนะจะบอกให้
*ประกอบกับพรายกระซิบออกมา ยืนยัน..นั่งยัน..นอนยัน ก.ล.ต. ไม่เคยได้รับการติดต่อเพื่อให้ข้อมูลดังกล่าวจากเด็กเลี้ยงแกะคนนี้เลยจริง ๆ “โมนิก้า” เลยรู้สึกปรี๊ดเมื่อเห็นภาพของคนที่พยายามอัพเกรดตัวเอง เพื่อต้องการสร้างโปรไฟล์ให้คนอื่นเกรงกลัว เพราะเอาเข้าจริงก็ไม่กล้าตั้งโต๊ะแถลงข่าวให้ทุกคนในการซักฟอก เดี๊ยนถึงรู้สึกสะอิดสะเอียนกับพฤติกรรมของเด็กคนดังกล่าวเจ้าค่ะ
*วันนี้ถึงต้องเรียกดูพอร์ตหุ้นของ “ซัน ทาคูนิ” เพื่อทำให้รู้กันแจ่มแจ้งแดงแจ๋กันไปเลยว่า เป็นนักลงทุนแบบไหน ? เพื่อทำให้คนในตลาดหุ้นแยกแยะได้ออกสักทีว่า “นักปั่นหุ้น” กับ “นักเก็งกำไร”  มันมีความต่างกันอย่างไร ? ประกอบกับสำนักงานอย่าง ก.ล.ต. ไม่ให้ราคากับนักเล่นเจ้านี้ “โมนิก้า” ถึงกล้าพูดได้เต็มปากเต็มคำว่า งานนี้โดนสาวไส้จนหมดท้องแน่ ๆ หรือยังไม่เห็นภาพชัด ๆ เดี๊ยนขอพูดให้เข้าใจอีกทอดหนึ่งว่า “งาช้างไม่งอก..จากปากสุนัข” แบบนี้..ทุกคนคงเข้าใจตรงกันนะจะบอกให้
*เหมือนกับประเด็นที่ “โมนิก้า” เคยเล่าให้ฟังก่อนหน้านี้ว่า ในเมื่อตลาดหุ้นต้านแรงขายที่มีออกมาไม่ไหว ดัชนีถึงทรุดลงมาปิดที่ 1,696.22 จุด ลบไป 24.30 จุด ด้วยมูลค่าการซื้อขาย 5.96 หมื่นล้านบาทอย่างง่ายดาย มันเป็นช็อตของการเสียศูนย์ที่ชัดเจนมากสุดอีกครั้ง เพราะการหลุดแนวรับสำคัญทางจิตวิทยาบริเวณ 1,700 จุด มันฟ้องให้เห็นว่า พวกสถาบันหันไปเล่นเกม “ขายสูง ซื้อต่ำ” เจ้าค่ะ
*เมื่อตลาดหุ้นเต็มไปด้วยเรื่องวุ่น ๆ ย่อมส่งผลโดยตรงกับหุ้น IVL อย่างมีนัยสำคัญ เพราะเป็นหนึ่งในหุ้นที่นักเล่นกลุ่มสถาบันพยายามดันขึ้นเพื่อสร้างฐานแนวรับใหม่ที่สูงกว่าเดิม แต่ทันทีที่คนกลุ่มนี้เลิกเล่นเป็นการชั่วคราว ราคาหุ้นก็ทรุดลงมาปิดที่ 57.50 บาท ลบไป 3.50 บาท หรือลงไป 5.75% ด้วยมูลค่าการซื้อขาย 3.44 พันล้านบาท มันเป็นสถานการณ์ที่ทำให้เรื่องนี้แย่ลงไปอีกนะคะ
*เช่นเดียวกับในรายของ BEAUTY อุตส่าห์ตั้งหลักสร้างฐานมาพักใหญ่ ๆ แต่เผลอปุ๊บกลับโดนสาดทิ้งแบบไม่เห็นหัว จนหุ้นเซถลาหลายวันติดต่อกัน จนวานนี้โดนจัดหนักตั้งแต่เช้าจรดเย็น ส่งผลให้ราคาหุ้นไหลลงมาปิดที่ 9.55 บาท ลบไป 0.85 บาท หรือลงไป 8.20% ด้วยมูลค่าการซื้อขาย 3.29 พันล้านบาท เดี๊ยนถึงอยากให้แฟนคลับรอดูแรงเทขายให้สะเด็ดน้ำก่อนไงล่ะคะ
*ไหน ๆ เม้าท์ถึงเรื่องวุ่น ๆ ขึ้นมาทั้งที “โมนิก้า” ขอหันมาดูความแตกหักของผู้ถือหุ้นใหญ่ CPT ซึ่งเป็นชนวนเหตุที่ทำให้ตระกูล “ปีปทุม” ขายหุ้นออกมาไม่เลิก ขณะที่ตระกูลของ “หลิมประเสริฐ” ไม่เทกแอ็กชั่นอะไรออกมาเลย หุ้นถึงรูดลงมาทำ all time low ด้วยการลงมายืนอยู่ที่ 1.53 บาท ลบไป 0.18 บาท หรือลงไป 10.50% จากราคาไอพีโอ 2.30 บาท มันคงไม่ใช่จุดต่ำสุดของการลงเที่ยวนี้หรอกค่ะ
*สวนกระแสอย่างน่าทึ่ง “โมนิก้า” คงต้องเอ่ยถึง OCEAN แสดงอภินิหารด้วยการบวกสวนตลาด พร้อมกับทำ new high ของปี 61 อย่างต่อเนื่อง เดี๊ยนมองเป็นเรื่องที่นักเล่นต้องดูกันไปเรื่อย ๆ หลังหุ้นวิ่งขึ้นมาปิดที่ 3.06 บาท บวกไป 0.16 บาท หรือขึ้นไป 5.50% ด้วยมูลค่าการซื้อขาย 117 ล้านบาท ไม่มีคำอธิบายที่สมเหตุสมผลสำหรับการเล่นเที่ยวนี้จริง ๆ..ไม่เชื่อลองถามใครดูก็ได้นะคะ